Eskom gee vrywillige skeidingspakketteEskom-kragstasie in Kriel, Mpumalanga Foto: thegreentimes.co.za “Ons kan bevestig dat ons ŉ proses aangekondig het waarvolgens werknemers kan aansoek doen om vrywillige skeidingspakkette,” het Andrew Etzinger, woordvoerder van Eskom, gesê. Volgens Etzinger moet die aansoeke teen Februarie ingedien word en alle aansoeke sal individueel oorweeg word. Eskom se operasionele vereistes sal in die proses in ag geneem word ten einde te verseker dat kritiese en skaars vaardighede nie verlore gaan nie. “Ons het nie ŉ teiken nie. Dit is heeltemal vrywillig.” Op ŉ vraag aan Etzinger of Eskom gedwonge afleggings sal oorweeg indien daar nie genoeg werknemers is wat skeidingspakkette aanvaar nie, het hy gesê: “In die stadium word daardie opsie nie oorweeg nie.” Die beroep op werknemers om vir vrywillige skeidingspakkette aansoek te doen, is in lyn met Eskom se pogings om kostes te verminder. Eskom het Dinsdag sy interim finansiële resultate bekend gemaak vir die periode geëindig 30 September. Eskom se ses maande jaar-op-jaar wins is tot R9,3 miljard verminder, met ŉ beoogde wins van R500 miljoen teen die einde van die jaar. Etzinger het intussen ook gesê Eskom het nie ŉ moratorium op nuwe aanstellings geplaas nie. “In uitsonderlike gevalle sal ons in diens neem, maar sover moontlik probeer ons die aantal nuwe werknemers beperk.” Eskom het nagenoeg 43 000 werknemers.